b'\n_START_ARTICLE_\nUre kralja Mina\n_START_PARAGRAPH_\nUre kralja Mina je naslov slovenske pravljice Bine \xc5\xa0tampe \xc5\xbdmavc iz leta 1996._NEWLINE_Zgodba pripoveduje o kralju Minu, ki ni bil zadovoljen sam s sabo, saj se je po\xc4\x8dutil starega. Hotel se je pomladiti tako, da bi upo\xc4\x8dasnil \xc4\x8das. To mu je uspelo z Urar\xc4\x8dkovo pomo\xc4\x8djo, a ko se je to zgodilo, je bilo vse obrnjeno na glavo. Pekovkin kruh je bil zani\xc4\x8d, ribi\xc4\x8deva mre\xc5\xbea je bila prazna, vrtnarjeve ro\xc5\xbee so ovenele ... Vsi so se prito\xc5\xbeevali nad njegovimi urami, kralj pa je upal, da bo \xc4\x8dez \xc4\x8das, ko se bodo navadili nanje, bolje. To se ni zgodilo. Naslednji dan ni bil ni\xc4\x8d bolj\xc5\xa1i od prvega. Prito\xc5\xbebena pisma so se kar vrstila na kraljevem gradu._NEWLINE_Kralj je bil \xc5\xbealosten, slabe volje in pekla ga je vest, saj je hotel popraviti storjeno \xc5\xa1kodo. Prosil je za pomo\xc4\x8d Urar\xc4\x8dka in on mu je z veseljem pomagal. Pred tem pa ga je preizku\xc5\xa1al z vpra\xc5\xa1anji, ki so kazala na to, \xc4\x8de je kralj res pripravljen ponovno za\xc5\xbeiveti v\xc2\xa0\xc2\xbbstarem\xc2\xab\xc2\xa0\xc4\x8dasu z neupo\xc4\x8dasnjenimi urami. Kralj se je strinjal. \xc5\xbdal mu je bilo in hotel se je oddol\xc5\xbeiti o\xc5\xa1kodovanim z njegovimi upo\xc4\x8dasnjenimi urami. To je storil tako, da je vsakemu dal tri rde\xc4\x8de kraljeve dragulje in po\xc4\x8dutil se je prerojenega, ker je storil nekaj dobrega.'